Il-pakkett tal-protezzjoni tad-data huwa inizjattiva ambizzjuża tal-UE bil-għan li tassigura li d-dritt għall-privatezza jibqa' jiġi rispettat f'dinja li qed tiżviluppa malajr. Huwa jindirizza firxa wiesgħa ta' kwistjonijiet, inkluż id-dritt li jkollok l-informazzjoni tiegħek imħassra, il-ħtieġa ta' kunsens espliċitu biex tintuża d-data u l-kumpaniji li jużaw analiżi tad-data tiegħek biex ibassru l-imġiba tiegħek. Hawnhekk se ssib deskrizzjoni qasira. Ikklikkja l-link għan-nota ta' spjegazzjoni fuq il-lemin għal aktar dettalji. Id-dritt li tintesa Il-Kummissjoni Ewropea tipproponi li n-nies għandhom ikunu jistgħu jitolbu li d-data tagħhom tkun imħassra jekk ma jkunux iridu li tiġi pproċessata aktar. Madankollu, xi Membri tal-PE ipproponew li din titħalla barra mil-leġiżlazzjoni peress li jarawha mhux infurzabbli. Kunsens espliċitu Il-Kummissjoni tipproponi li kumpanija għandha biss tkun tista' tipproċessa informazzjoni personali wara li ġġib permess mingħand il-persuna inkwistjoni. Il-permess imbagħad ikun jista' jiġi rtirat fi kwalunkwe mument. Il-Membru Ġermaniż tal-Grupp tal-Ħodor Jan Philipp Albrecht, li huwa inkarigat li jmexxi l-proposta fil-Parlament, jixtieq li l-PE jiċċara li l-kunsens japplika biss għar-raġuni li tkun ingħatat oriġinarjament biex tinġabar id-data. Klassifikazzjoni skont profili prestabbiliti Il-kumpaniji jistgħu jużaw l-ipproċessar awtomatiku tad-data tal-persuni biex janalizzaw u jbassru s-sitwazzjoni ekonomika tagħhom, il-post fejn jinsabu, is-saħħa, il-preferenzi, il-prestazzjoni fuq ix-xogħol, l-affidabbiltà jew l-imġiba tagħhom. Is-Sur Albrecht jixtieq li din il-prattika titħalla ssir biss f'xi każijiet definiti b'mod ċar jew jekk ikun ingħata l-kunsens. Kwistjonijiet oħra Bil-proposta tal-Kummissjoni l-kumpaniji u l-awtoritajiet pubbliċi jkunu meħtieġa jispjegaw b'mod ċar il-politiki tagħhom ta' protezzjoni tad-data u jkollhom uffiċjal tal-protezzjoni tad-data jekk ikollhom tal-inqas 250 impjegat. Is-Sur Albrecht jipproponi li din tinbidel u ssir tgħodd għall-kumpaniji li jipproċessaw data ta' mill-inqas 500 persuna fis-sena. Il-Kummissjoni tixtieq tintroduċi penali għall-ksur ta' dawn ir-regoli sa massimu ta' €1 miljun jew sa massimu ta' 2% tal-fatturat annwali globali tal-kumpanija. Hemm ukoll pjanijiet biex id-direttiva dwar l-ipproċessar tad-data tiġi aġġornata għall-finijiet ta' prevenzjoni, investigazzjoni, sejbien jew prosekuzzjoni ta' reati kriminali jew l-infurzar ta' pieni kriminali. Il-leġiżlazzjoni tittratta kwistjonijiet li jvarjaw mill-klassifikazzjoni skont profili prestabbiliti, il-kunsens espliċitu, il-lingwaġġ ċar u l-uffiċjal tal-protezzjoni tad-data, għall-protezzjoni tad-data mill-awtoritajiet tal-infurzar tal-liġi u l-awtoritajiet ġudizzjarji f'materji kriminali. Il-passi li jmiss Il-Kumitat għal-Libertajiet Ċivili, li hu responsabbli għall-pakkett leġiżlattiv, hu mistenni li se jivvota dwar il-proposti fil-ħarifa tal-2013. Imbagħad jibdew in-negozjati bejn il-Membri tal-PE u l-Kunsill. L-għan hu li l-leġiżlazzjoni tiġi adottata qabel l-elezzjonijiet Ewropej li jmiss fir-rebbiegħa tal-2014. Iktar informazzjoni Nota ta' spjegazzjoni (EN) Rapport u emendi għar-Regolament dwar il-Protezzjoni tad-Data Rapport u emendi għad-Direttiva dwar l-ipproċessar tad-data fl-infurzar tal-liġi Is-sit tal-Kummissjoni dwar il-protezzjoni tad-data Stqarrija għall-istampa dwar il-vot fil-Kumitat għall-Affarijiet Legali Studju tal-PE: il-ġlieda kontra ċ-ċiberkriminalità u l-protezzjoni tal-privatezza fil-cloud Stħarriġ tal-Ewrobarometru Il-fajl tal-protezzjoni tad-data tal-Kumitat għal-Libertajiet Ċivili Aqsam din il-paġna ma' ħaddieħor: Irreġistra biex tirċievi l-aġġornamenti b'mail